CPALL:คาดกำไรหลัก 2Q59 แข็งแกร่ง-ซื้อหวังสะสมสแตมป์แลกของหนุนยอดขายพุ่ง
CPALL คาดจะประกาศกำไรหลักไตรมาส 2/59 ออกมาแข็งแกร่ง คือ เพิ่มขึ้น 22% เทียบช่วงเดียวกันของปีก่อนเป็น 3.8 พันล้านบาท สืบเนื่องจากอัตราการเติบโตจากสาขาเดิม (SSSG) ที่เพิ่มขึ้นดี มีการเพิ่มจำนวนสาขา และดอกเบี้ยจ่ายที่ลดต่ำลง หวังสะสมสแตมป์แลกของหนุนยอดขายพุ่ง
4 ส.ค. 2559

บล.ดีบีเอส วิคเคอร์ส ระบุในบทวิเคราะห์วันนี้ (4 ส.ค.) ว่าบริษัท ซีพี ออลล์ จำกัด (มหาชน) หรือ CPALL คาดจะประกาศกำไรหลักไตรมาส 2/59 ออกมาแข็งแกร่ง คือ เพิ่มขึ้น 22% เทียบช่วงเดียวกันของปีก่อนเป็น 3.8 พันล้านบาท สืบเนื่องจากอัตราการเติบโตจากสาขาเดิม (SSSG) ที่เพิ่มขึ้นดี มีการเพิ่มจำนวนสาขา และดอกเบี้ยจ่ายที่ลดต่ำลง
คาดว่าอัตราการเติบโตจากสาขาเดิม (SSSG) ที่เพิ่มขึ้นดี ธุรกิจร้านสะดวกซื้อ (CVS) ในไตรมาส 2/59 เป็น 3% เทียบกับไตรมาสก่อนหน้าที่ 2.6% เพราะอากาศที่ร้อนมาก ยังผลให้ยอดขายเครื่องดื่มสูงขึ้น และไฮเปอร์มาร์เก็ต ซึ่งเป็น cash &amp; carry business เป็น 4% เทียบกับไตรมาสก่อนหน้าที่ 0.3% ตามลำดับ ที่มีการฟื้นตัว SSSG ดีเพราะมีการโหมโปรโมชั่นในเชิงรุก
ด้านการออกสแตมป์การ์ตูนเพื่อแลกของสะสมประจำปีสำหรับ 4 เดือนสุดท้ายของปี สำหรับปีนี้คาดว่าจะได้รับความสนใจสูง เพราะเป็นการ์ตูนที่ได้รับความนิยมมาก ได้แก่ ซานริโอ้ และ ไลน์เฟรนด์ ถือเป็นครั้งแรกที่มีถึง 2 แบบเอามาออกพร้อมกันได้ ข้อดีคือ ช่วยเพิ่มยอดขายให้สูงขึ้น แต่ด้านอัตรากำไรไม่ได้รับผลกระทบทางลบมาก เพราะอาศัย Suppliers ช่วยสนับสนุนค่าใช้จ่าย
คงคำแนะนำ ซื้อ กำหนดราคาพื้นฐานไว้ที่ 60.00 บาท ซึ่งประเมินด้วยวิธี DCF ราคาปิดยังมีส่วนเพิ่มได้อีก 15% เทียบกับราคาพื้นฐาน เราชื่นชอบปัจจัยพื้นฐาน CPALL เนื่องจากเป็นผู้นำตลาดธุรกิจ CVS แนวโน้มการเติบโตกำไรที่แข็งแกร่ง และมีระดับ ROE ที่สูง